CELEX: 62016CN0588
Language: fi
Date: 2016-11-18 00:00:00
Title: Asia C-588/16 P: Valitus, jonka Generics (UK) Ltd on tehnyt 18.11.2016 unionin yleisen tuomioistuimen (yhdeksäs jaosto) asiassa T-469/13, Generics (UK) v. komissio, 8.9.2016 antamasta tuomiosta

30.1.2017   
            
            
               FI
            
            
               Euroopan unionin virallinen lehti
            
            
               C 30/23
            
         Valitus, jonka Generics (UK) Ltd on tehnyt 18.11.2016 unionin yleisen tuomioistuimen (yhdeksäs jaosto) asiassa T-469/13, Generics (UK) v. komissio, 8.9.2016 antamasta tuomiosta
   (Asia C-588/16 P)
   (2017/C 030/28)
   Oikeudenkäyntikieli: englanti
   
      Asianosaiset
   
   
      Valittaja: Generics (UK) Ltd (edustajat: I. Vandenborre, advocaat, ja T. Goetz, Rechtsanwalt)
   
      Muu osapuoli: Euroopan komissio
   
      Vaatimukset
   
   Valittaja vaatii, että unionin tuomioistuin
   
               —
            
            
               kumoaa tuomion tai toteuttaa muut oikeudenmukaisiksi katsomansa toimenpiteet.
            
         
      Oikeudelliset perusteet ja pääasialliset perustelut
   
   
               1.
            
            
               
                  Ensimmäinen valitusperuste. Unionin yleinen tuomioistuin ei näyttänyt toteen sitä, että sovintosopimuksia on pidettävä Cartes Bancaires -tuomiossa tarkoitettuna ”tarkoitukseen perustuvana” rikkomisena. Unionin yleinen tuomioistuin ei etenkään selitä, miten sovintosopimuksista itsestään ilmenee riittävänä pidettävä vahingollisuus kilpailulle, ilman että on tarpeen arvioida niiden tosiasiallisia ja potentiaalisia vaikutuksia. Unionin yleinen tuomioistuin on sen sijaan epäilevä ja epävarma sovintosopimusten arvioinnin ratkaisevien kohtien osalta.
            
         
               2.
            
            
               
                  Toinen valitusperuste. Unionin yleisen tuomioistuimen toteamuksia tukevat todisteet eivät täytä täsmällisten, luotettavien, yhdenmukaisten ja kattavien todisteiden vaatimusta, jonka kyseinen tuomioistuin on yksilöinyt välttämättömäksi ”tarkoitukseen perustuvan” rikkomisen osoittamista koskevan todistustaakan täyttämiseksi.
            
         
               3.
            
            
               
                  Kolmas valitusperuste. Unionin yleinen tuomioistuin soveltaa käännettyä todistustaakkaa asettaessaan Generics (UK) -yhtiölle vaatimuksen osoittaa sovintosopimusten lainmukaisuuden tueksi, että riskialttiin markkinoille saattamisen tilanteessa tämä olisi epäilemättä johtanut oikeudenkäyntiin ja että Generics (UK) olisi varmasti hävinnyt oikeudenkäynnin.
            
         
               4.
            
            
               
                  Neljäs valitusperuste. Unionin yleinen tuomioistuin ei tarkastellut täysimääräisesti sitä, että komissio hylkäsi SEUT 101 artiklan 3 kohdan soveltamisen.
            
         
               5.
            
            
               
                  Viides valitusperuste. Unionin yleinen tuomioistuin teki oikeudellisen virheen ylittäessään laillisuusvalvontaan liittyvän toimivaltansa, kun se totesi SEUT 101 artiklan 1 kohdan uuden rikkomisen, jota ei ollut mainittu päätöksessä, ja kun se korvasi komission toteamukset omilla toteamuksillaan.
            
         
               6.
            
            
               
                  Kuudes valitusperuste. Unionin yleinen tuomioistuin ei yksilöinyt selviä, täsmällisiä ja yhtäpitäviä todisteita sen toteamuksen tueksi, jonka mukaan Generics (UK) väitetysti rikkoi kilpailusääntöjä tarkoituksellisesti tai huolimattomuudesta, kuten perustamissopimuksen 81 ja 82 artiklassa vahvistettujen kilpailusääntöjen täytäntöönpanosta 16.12.2002 annetun neuvoston asetuksen (EY) N:o 1/2003 (1) 23 artiklan 2 kohdassa edellytetään.
            
         
      (1)  EYVL 2003, L 1, s. 1.